《古柏行》
元代·胡天游(元)

柏状久知天所恣，势到三株不容四。
依稀年向百岁时，亲见唐家晋阳事。
左倾右跌两无检，欲僵不僵自相险。
其一正直不少贬，鬼神偷撼更不敢。
钜腹对剖或仰袒，地力掣拔遭皽脔。
横纽生铜作筋缕，突乳银砂簇𤼠癣。
黛乾翠秃精灵富，骨黝态沈情性俨。
庄周柳下殊介肆，节意高古同无忝。
廊庙之具屯始亨，必论出处贤人贞。
久从濩落不自惜，吕牙五羖皆晚兴。
雪饱霜酣惨遭际，裂缺纷虹闪腾会。
时栋终知应帝王，奇材自古资天地。
公输不来亦偶然，洒落自可全其天。
向来造物信难测，抱巨用小徒迍邅。
祠前泓湫有龙蛰，夜深爪拽雷雨出。
黑云沈侵髓香涩，灵呵神扶柏间立。
有无变化疑脱然，万古空山顿成失。

作者简介：胡天游（1288—1368）元代诗人。名乘龙，以字行，自号松竹主人，又号傲轩。岳州平江人。7岁即有诗名，少时有进取之志，中年以后，隐居自乐，拟《述志赋》以明志。晚年值无末兵乱，生活困顿不堪，下田耕种，忍饥劳作。其诗多苍凉悲壮，略少修饰，论者以为可与虞集等人之作媲美。诗多于兵乱中散佚，今存《傲轩吟稿》1卷。